CELEX: 52016PC0833
Language: hu
Date: 2017-01-06
Title: Javaslat A TANÁCS VÉGREHAJTÁSI HATÁROZATA Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés bevezetésére való felhatalmazásáról szóló 2013/677/EU határozat módosításáról

EURÓPAI BIZOTTSÁG
            Brüsszel, 2017.1.6.
            COM(2016) 833 final
            2016/0417(NLE)
            Javaslat
            A TANÁCS VÉGREHAJTÁSI HATÁROZATA
            Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés bevezetésére való felhatalmazásáról szóló 2013/677/EU határozat módosításáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv
                  1
                (a továbbiakban: héairányelv) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottság által 2016. szeptember 26-án iktatott levélben Luxemburg felhatalmazást kért arra, hogy továbbra is adómentességet biztosíthasson azon adóalanyok számára, amelyeknek éves árbevétele nem halad meg egy bizonyos küszöböt, és hogy ezt a küszöböt 25 000 EUR-ról 30 000 EUR-ra emelhesse. A héairányelv 395. cikke (2) bekezdésének megfelelően a Bizottság 2016. október 4-én kelt levelében tájékoztatta a többi tagállamot Luxemburg kérelméről. A Bizottság 2016. október 5-én kelt levelében értesítette Luxemburgot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               Ezt az intézkedést először a 67/228/EGK tanácsi irányelv
                  2
                14. cikkének rendelkezéseivel összhangban vezették be. Azok a tagállamok azonban, amelyek nem használták ki az említett rendelkezés által nyújtott lehetőséget, később a 77/388/EGK irányelv 24. cikke (2) bekezdésének b) pontja alapján – amely jelenleg az átdolgozás következtében a héairányelv 285. cikkének első bekezdése – csak azoknak az adóalanyoknak nyújthattak héamentességet, amelyeknek éves árbevétele nem haladja meg az 5 000 EUR-t vagy annak nemzeti valutában kifejezett értékét. A héairányelv 285. cikkének második bekezdése szerint az említett tagállamok degresszív adókedvezményeket is nyújthatnak azoknak az adóalanyoknak, amelyek éves árbevétele meghaladja a tagállam által az adómentesség alkalmazására megállapított felső határt.
            
            
               2012 végéig Luxemburg a legfeljebb 10 000 EUR éves árbevétellel rendelkező adóalanyokat mentesítette a héa alól. Luxemburg továbbá tájékoztatta a Bizottságot, hogy igénybe veszi azt a lehetőséget, hogy a 2006/112/EK irányelv 285. cikkének második bekezdése alapján degresszív adókedvezményeket nyújtson azoknak az adóalanyoknak, amelyek éves árbevétele 10 000 EUR és 25 000 EUR között van.
            
            
               A megnövelt mentességi küszöb alkalmazása alkalmas a héarendszer egyszerűbbé tételére a kisvállalkozások számára azáltal, hogy jelentősen csökkenti terheiket olyan módon, hogy a szabályozás alkalmazására jogosult vállalkozásokat felmenti számos, az általános héaszabályozás szerinti, hozzáadottérték-adóval kapcsolatos kötelezettség alól. Ezért Luxemburg eltérésre irányuló kérelmet nyújtott be, és felhatalmazást kapott arra, hogy a kisvállalkozásokra vonatkozó mentességi rendszer keretében 25 000 EUR-ban határozza meg az alkalmazandó éves forgalmi küszöböt, ezzel egyidejűleg pedig eltörölje a degresszív adókedvezmény alkalmazását. 
            
            
               Ezt az eltérést a 2013/677/EU tanácsi határozat
                  3
                2016. december 31-ig engedélyezte.
            
            
               Az eltérés reálértékének megőrzése és így egyszerűsítési hatásának jövőbeni maradéktalan kiaknázása érdekében Luxemburg a jelenlegi küszöbnek egy indexálási rendszernek megfelelően, felfelé történő módosítását is kérelmezi.
            
            
               Így Luxemburg most kérelmet nyújtott be az intézkedés 2017. január 1-jét követő időszakra történő meghosszabbítása, továbbá az iránt, hogy az éves árbevétel mentességi küszöbét 30 000 EUR-ra emelhesse. 
            
            
               A luxemburgi hatóságok szerint – a héairányelv 395. cikke (1) bekezdésének második albekezdésével összhangban – a kérelmezett különös intézkedés csak elhanyagolható (legfeljebb 0,12 %-os) hatást gyakorolna a végső fogyasztói szinten beszedett héabevétel teljes összegére. Luxemburg e kérelmének célja, hogy könnyítsen a vállalkozások terhein, illetve egyúttal ösztönözze az érintett kisvállalkozások fejlődését. Luxemburg ezzel párhuzamosan az adóhatóság terheinek csökkentésére is törekszik, szűkítve a kis adóalanyok ellenőrzésével kapcsolatos feladatokat, melyek viszonylag nagy költséggel járnak a tárgyukat képező héaösszegekhez képest – mindez egyúttal a nagyobb adóalanyokra irányuló ellenőrzési tevékenységek megerősítését is jelentheti. Ez összhangban áll a héairányelv 395. cikke (1) bekezdésének első albekezdésével, amely kimondja, hogy bármelyik tagállam felhatalmazható arra, hogy a héairányelvben foglaltaktól eltérő különös intézkedéseket vezessen be az adóbeszedés egyszerűsítésére. 
            
            
               A fentiek figyelembevételével megjegyzendő ugyanakkor, hogy az intézkedés jelenleg is és a jövőben is szabadon választható az adóalanyok számára.
            
            
               Luxemburg nem jelölt meg határidőt a szóban forgó eltérés vonatkozásában. Azonban a héairányelv alóli eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv 281–294. cikke, amely a kisvállalkozásokra vonatkozó különös szabályozást tartalmazza, jelenleg felülvizsgálat tárgyát képezi. A héára vonatkozó cselekvési tervben
                  4
                közzétett tervek szerint a Bizottság javaslata 2017. végéig kerül beterjesztésre egy átfogó egyszerűsítési csomag formájában, amely a héairányelvnek a kisvállalkozásokra vonatkozó különös szabályozási rendelkezéseit módosító irányelvet is tartalmazni fog.
            
            
               Ennélfogva javasolt az eltérés legkorábban 2019. december 31-ig vagy egy olyan irányelv hatálybalépéséig történő meghosszabbítása, amely módosítja a héairányelvnek a kisvállalkozásokra vonatkozó különös szabályozást érintő rendelkezéseit. A luxembourgi hatóságok mérlegelési jogkörébe tartozik annak meghatározása, hogy akarnak-e indexálási rendszert használni a 30 000 EUR összegig alkalmazható eltérésre, és ha igen, akkor milyen mértékben.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Belgium
                  5
                25 000 EUR-s küszöbre, Lengyelország
                  6
                30 000 EUR-s küszöbre, Litvánia
                  7
                45 000 EUR-s küszöbre, Lettország
                  8
                és Szlovénia
                  9
                50 000 EUR-s küszöbre, Olaszország
                  10
                és Románia
                  11
                pedig 65 000 EUR-s küszöbre kapott felhatalmazást.
            
            
               •Összhang az Unió egyéb szakpolitikáival
            
         
         
            
               Az intézkedés összhangban áll az Uniónak a „«Gondolkozz előbb kicsiben!» Európai kisvállalkozói intézkedéscsomag: «Small Business Act»” című bizottsági közleményben
                  12
                rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a szubszidiaritás elve nem alkalmazható.
               
            
            
               •Arányosság
            
            
               
                  A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet.
               
            
            
               Tekintettel az eltérés hatályának korlátozott mivoltára, az egyedi intézkedés arányban áll a kitűzött céllal, vagyis a további adóalanyokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt jogi aktus: tanácsi végrehajtási határozat.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               A javaslat alapját a Luxemburg által benyújtott kérelem képezi, és az csak ezt a tagállamot érinti.
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               A tanácsi végrehajtási határozatra irányuló javaslat célja egy olyan, egyszerűsítést célzó intézkedés kiterjesztése, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 30 000 EUR-t. Ez további 970 adóalany – azaz a jelenleg héa-azonosítószámmal rendelkező adóalanyok 1,2 %-a – esetében várhatóan kedvező hatást gyakorol az adminisztratív terhek csökkenésére, s ennek következtében csökkenti az adóhatóság terheit is. Az intézkedés luxemburgi héabevétel formájában megvalósuló, becsült költségvetési hatása nem haladja meg a beszedett héa 0,12 %-át.
            
            
               4.KÖLTSÉGVETÉSI VONZATOK
            
         
         
            
               A javaslat nincs hatással az uniós költségvetésre, mert Luxemburg az 1553/89/EGK, Euratom tanácsi rendelet
                  13
                6. cikkének megfelelően kompenzációs számítást fog végezni.
            
            
               2016/0417 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő intézkedés bevezetésére való felhatalmazásáról szóló 2013/677/EU határozat módosításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  14
                és különösen annak 395. cikkére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 285. cikke szerint azok a tagállamok, amelyek nem éltek a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjairól szóló, 1967. április 11-i 67/228/EGK második tanácsi irányelv
                  15
                14. cikkében megállapított lehetőséggel, adómentességet adhatnak azoknak az adóalanyoknak, amelyek éves árbevétele legfeljebb 5 000 EUR. Az említett tagállamok degresszív adókedvezményeket nyújthatnak azoknak az adóalanyoknak, amelyek éves árbevétele meghaladja a tagállam által az adómentesség alkalmazására megállapított felső határt.
            
            
               (2)A 2013/677/EU tanácsi határozat
                  16
                útján Luxemburg engedélyt kapott arra, hogy eltérést alkalmazzon és 2016. december 31-ig adómentességet biztosítson azon adóalanyoknak, amelyek éves árbevétele nem haladja meg a 25 000 EUR-t.
            
            
               (3)A Bizottság által 2016. szeptember 26-án iktatott levélben Luxemburg felhatalmazást kért a 2006/112/EK irányelv 285. cikkétől eltérő intézkedés 2017. január 1-jétől történő meghosszabbítására, és ugyanakkor az értékküszöb 25 000 EUR-ról 30 000 EUR-ra való emelésére. 
            
            
               (4)A Bizottság 2016. október 4-én kelt leveleiben tájékoztatta a többi tagállamot Luxemburg kérelméről. A Bizottság 2016. október 5-én kelt levelében értesítette Luxemburgot arról, hogy birtokában van a kérelem elbírálásához szükséges valamennyi információnak.
            
            
               (5)A Luxemburg által benyújtott információk alapján potenciálisan 970 további adóalany élhetne az intézkedés lehetőségével a 2006/112/EK irányelv XI. címének 2–6. fejezetében rögzített héakötelezettségeinek csökkentése érdekében. Ezzel csökkenne az adóhatóságra a kisvállalkozások ellenőrzése és az adóbeszedés kapcsán nehezedő teher is. 
            
            
               (6)Tekintettel arra, hogy a Luxemburgnak biztosított eltérés következtében csökkenni fognak a kisvállalkozásokat érintő héakötelezettségek, és e vállalkozások a 2006/112/EK irányelv 290. cikkével összhangban továbbra is választhatják az általános héaszabályozás alkalmazását, helyénvaló felhatalmazni Luxemburgot arra, hogy 2019. december 31-ig alkalmazhassa a megnövelt küszöbértéket. 
            
            
               (7)Az eltéréseket általában csak korlátozott időre engedélyezik, annak érdekében, hogy egy különös intézkedés megfelelőségét és hatékonyságát meg lehessen ítélni. A kérelmezett eltérést ezért indokolt időben korlátozni, és hatályvesztésre vonatkozó rendelkezéssel ellátni. Ezenfelül jelenleg is folyik a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata, így lehetséges, hogy 2019. december 31. előtt hatályba lép egy, a héairányelv vonatkozó rendelkezéseit módosító irányelv.
            
            
               (8)A Luxemburg által nyújtott információkból kiderül, hogy a küszöbérték megemelésének elhanyagolható hatása lesz a végső fogyasztói szinten beszedett adóbevétel teljes összegére. 
            
            
               (9)A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című, 2008. június 25-i bizottsági közlemény
                  17
                célkitűzéseivel.
            
            
               (10)Az eltérés nem érinti az Unió héából származó saját forrásait, mivel Luxemburg az 1553/89/EGK, Euratom tanácsi rendelet
                  18
                6. cikkével összhangban kompenzációs számítást fog végezni.
            
         
         
            
               (11)A 2013/677/EU határozatot ezért ennek megfelelően módosítani kell,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2013/677/EU határozat 1. és 2. cikkének helyébe a következő szöveg lép:
            
            
               „1. cikk
            
            
               A 2006/112/EK irányelv 285. cikkétől eltérve Luxemburg felhatalmazást kap arra, hogy mentesítse a héa alól a legfeljebb 30 000 EUR éves árbevétellel rendelkező adóalanyokat.
            
            
               2. cikk
            
            
               Ez a határozat a róla szóló értesítés napján lép hatályba.
            
            
               E határozat rendelkezéseit 2019. december 31-ig vagy – ha az a korábbi időpont – a 2006/112/EK irányelvnek a kisvállalkozásokra vonatkozó különös szabályozást érintő, a 281–294. cikkében foglalt rendelkezéseit módosító irányelv hatálybalépéséig kell alkalmazni.”.
            
            
               2. cikk
            
            
               Ennek a határozatnak a Luxemburgi Nagyhercegség a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 347., 2006.12.11., 1. o.
               
               
                  
                     (2)
                  A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadórendszer struktúrájáról és alkalmazási módjairól (HL 71., 1967.4.14., 1303. o.).
               
               
                  
                     (3)
                  A Tanács 2013/677/EU végrehajtási határozata (2013. november 15.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról (HL L 316., 2013.11.27., 33. o.).
               
               
                  
                     (4)
                  A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről, Úton egy egységes uniós héaövezet felé – új döntések szükségeltetnek, Brüsszel, 2016.4.7., COM(2016)148 final.
               
               
                  
                     (5)
                  A Tanács (EU) 2015/2348 végrehajtási határozata (2015. december 10.) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról szóló 2013/53/EU végrehajtási határozat módosításáról (HL L 330., 2015.12.16., 51. o.).
               
               
                  
                     (6)
                  A Tanács (EU) 2015/1173 végrehajtási határozata (2015. július 14.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 189., 2015.7.17., 36. o.).
               
               
                  
                     (7)
                  A Tanács 2014/795/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat meghosszabbításáról (HL L 330., 2014.11.15., 44. o.).
               
               
                  
                     (8)
                  A Tanács 2014/796/EU végrehajtási határozata (2014. november 7.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazásának a Lett Köztársaság számára történő engedélyezéséről (HL L 330., 2014.11.15., 46. o.).
               
               
                  
                     (9)
                  A Tanács 2013/54/EU végrehajtási határozata (2013. január 22.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 22., 2013.1.25., 15. o.).
               
               
                  
                     (10)
                  A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (11)
                  A Tanács 2014/931/EU végrehajtási határozata (2014. december 16.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU végrehajtási határozat alkalmazásának meghosszabbításáról (HL L 365., 2014.12.19., 145. o.).
               
               
                  
                     (12)
                  COM(2008) 394., 2008. június 25.
               
               
                  
                     (13)
                  HL L 155., 1989.6.7., 9. o.
               
               
                  
                     (14)
                  HL L 347., 2006.12.11., 1. o.
               
               
                  
                     (15)
                  HL L 71., 1967.4.14., 1303/67. o.
               
               
                  
                     (16)
                  A Tanács 2013/677/EU végrehajtási határozata (2013. november 15.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról (HL L 316., 2013.11.27., 33. o.).
               
               
                  
                     (17)
                  A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges. 
               
               
                  
                     (18)
                  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).